NARIADENIE KOMISIE (ES) č. 465/2008
z 28. mája 2008,
ktorým sa v súlade s nariadením Rady (EHS) č. 793/93 ukladajú dovozcom a výrobcom niektorých látok, ktoré môžu byť perzistentné, bioakumulačné a toxické a sú uvedené v Európskom zozname existujúcich komerčných chemických látok, požiadavky týkajúce sa skúšok a informácií
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 793/93 z 23. marca 1993 o vyhodnocovaní a kontrole rizík existujúcich látok (1), a najmä na jeho článok 12 ods. 2,
keďže:
(1)
Od výrobcov a dovozcov niektorých látok, ktoré sú uvedené v Európskom zozname existujúcich komerčných chemických látok (2), sa môže vyžadovať, aby poskytli ďalšie informácie, ktoré majú k dispozícii, a/alebo aby podrobili existujúcu látku testovaniu v prípade, keď existujú presvedčivé dôvody, že látka predstavuje vážne riziko pre človeka alebo životné prostredie. Látky, ktoré sú perzistentné, bioakumulačné a toxické, môžu predstavovať takéto riziko.
(2)
Od príslušných výrobcov a dovozcov by sa preto malo vyžadovať, aby poskytovali Komisii informácie, ktoré majú k dispozícii a ktoré sa týkajú týchto látok.
(3)
Od príslušných výrobcov a dovozcov by sa malo takisto vyžadovať, aby vykonali testy uvedených látok, vypracovali správu o týchto testoch a zaslali tieto správy spolu s výsledkami testov Komisii.
(4)
Opatrenia stanovené v tomto nariadení sú v súlade so stanoviskom výboru zriadeného článkom 15 nariadenia (EHS) č. 793/93,
PRIJALA TOTO NARIADENIE:
Článok 1
Výrobcovia a dovozcovia jednej alebo viacerých látok, ktoré môžu byť perzistentné, bioakumulačné a toxické a sú uvedené v Európskom zozname existujúcich komerčných chemických látok a určené v prílohe k tomuto nariadeniu, poskytnú Komisii v lehotách ustanovených v prílohe informácie spresnené v prílohe a pri každej takejto látke vykonajú testy uvedené v prílohe v súlade s bližšie určenými protokolmi v prílohe.
Zároveň poskytnú Komisii správu o každom teste vrátane jeho výsledkov v lehotách ustanovených v prílohe.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 28. mája 2008